tartuNLP/wikipedia-smugri-20251201 huggingface dataset:
Juan Sebastián Quintero

Juan Sebastián Quintero Fletcher (sündinud 23. märtsil 1995 Calis) on Colombia jalgpallur, kes mängib keskkaitsjana Brasiilia esiliigaklubis Vila Nova.
Ta alustas klubikarjääri kodulinna klubis Deportivo Cali, millega liitus 2011. aastal. Klubi põhimeeskonnas debüteeris ta Colombia kõrgliigas 2013. aastal. 2014. aastal võitis klubiga Superliga Colombiana ja 2015. aastal Apertura-hooaja. Hooajal 2017–18 oli ta laenul Hispaania esiliigaklubis Sporting de Gijón.
2019. aasta jaanuaris sõlmis ta lepingu Brasiilia kõrgliigaklubiga Fortaleza. Aastatel 2019, 2020 ja 2021 on ta klubiga võitnud Ceará osariigi meistrivõistlused. 2021. aasta teises pooles mängis ta laenul Brasiilia kõrgliigaklubis Juventude. 2022. aastal läks ta laenule Brasiilia esiliigaklubisse Vasco da Gama.
2023. aastal mängis Quintero Colombia kõrgliigaklubis Deportivo Pereira.
2024. aasta alguses naasis Quintero Brasiiliasse, kui liitus Vila Novaga.
2016. aasta suveolümpiamängude jalgpalliturniiril kuulus ta Colombia olümpiameeskonda, kuid üheski mängus ka turniiril väljakule ei pääsenud.
Guilherme Arana

Guilherme Antonio Arana Lopes (sündinud 14. aprillil 1997 São Paulos) on Brasiilia jalgpallur, kes mängib vasakkaitsjana Brasiilia kõrgliiga klubis Atlético Mineiro ja Brasiilia jalgpallikoondises.
Ta alustas klubikarjääri Corinthianses, mille noorteakadeemiaga liitus ta 2005. aastal. Klubi põhimeeskonnas debüteeris ta 2015. aastal. 2015. aasta mais ja juunis oli ta lühikest aega laenul teises Brasiilia kõrgliiga klubis, Atlético Paranaense. Aastatel 2015 ja 2017 tuli Arana Corinthiansega Brasiilia meistriks. 2017. aasta hooajal valiti ta Brasiilia kõrgliiga hooaja sümboolsesse koosseisu.
2017. aasta detsembris siirdus ta 12 miljoni euro eest Hispaania kõrgliiga klubisse Sevilla, kellega sõlmis nelja ja poole aasta pikkuse lepingu. Hispaania kõrgliigas tegi ta debüüdi 28. veebruaril 2018 mängus Málaga vastu. 2019. aasta augustis läks ta laenule Itaalia kõrgliiga klubisse Atalanta, kuid sai hooaja esimeses pooles klubi meeskonnas väljakule vaid neljas liigamängus. 2020. aasta jaanuaris naasis Arana Brasiilia kõrgliigasse, sõlmides laenulepingu Atlético Mineiroga. 2020. aasta hooajal valiti ta taas Brasiilia kõrgliiga hooaja sümboolsesse koosseisu.
2017. aastal kuulus Arana Brasiilia kuni 20-aastaste koondisse Lõuna-Ameerika juunioride meistrivõistlustel. 2020. aasta suveolümpiamängude jalgpalliturniiril tuli ta Brasiilia võistkonnaga olümpiavõitjaks. Brasiilia jalgpallikoondises tegi ta debüüdi 8. oktoobril 2021 MM-i valikmängus Venezuela vastu.
Demjan Kudrjavtsev

Demjan Borissovitš Kudrjavtsev (vene keeles Демьян Борисович Кудрявцев; sündinud 17. detsembril 1971 Leningradis) on vene meediajuht, kirjastaja ja luuletaja.
Kudrjavtsev repatrieerus 1990. aastal Iisraeli, kus õppis Jeruusalemma heebrea ülikooli filoloogia teaduskonnas. 2001. aastal asus ta elama Londonisse, kus töötas Boriss Berezovskile kuuluvate meediaväljaannete juhina. 2000. aastate keskel naasis Kudrjavtsev Venemaale, kus tegutses kirjastajana ja sai mitme meediaväljaande omanikuks (sealhulgas ajalehed Vedomosti ja ingliskeelsena ilmuv The Moscow Times).
Kudrjavtsevilt on ilmunud mitu luulekogu. 2008. aastal ilmus tema romaan "Близнецы" ('kaksikud').
Saare tee

Saare tee on tänav mitmes Eesti asulas:
Rõõmu tänav (täpsustus)

Rõõmu tänav on tänav mitmes Eesti asulas:
2021. aasta Myanmari riigipööre

2021. aasta Myanmari riigipööre sai alguse 1. veebruari hommikul, kui Tatmadaw, Myanmari sõjavägi, kõrvaldas ametist demokraatlikult valitud tsiviiladministratsiooni liikmed, kes kuulusid võimuparteisse Rahvuslik Demokraatialiiga (NLD). Sõjavägi kuulutas aastaks ajaks välja eriolukorra ning sisuliselt sai võimule relvajõudude ülemjuhataja Min Aung Hlaing. Riigipööre toimus päev enne seda, kui istungitega pidi alustama 2020. aasta novembris valitud parlamendi uus koosseis. Lisaks president Win Myintile ja riiginõunik Aung San Suu Kyile peeti kinni ka valitsuse ning parlamendi liikmed.
Rukkilille tänav

Rukkilille tänav on tänav järgmistes Eesti asulates:
Roopa tänav (täpsustus)

Roopa tänav on tänav mitmes Eesti asulas:
Remmelga tänav (täpsustus)

Remmelga tänav on tänav mitmes Eesti asulas:
Osvaldo Lourenço Filho

Osvaldo Lourenço Filho (tuntud lihtsalt kui Osvaldo; sündinud 11. aprillil 1987 Fortalezas) on Brasiilia jalgpallur, kes mängib ründajana Brasiilia kõrgliigaklubis Vitória.
Ta alustas Fortalezas ka klubikarjääri. Klubi põhimeeskonnas debüteeris ta 2007. aastal. Hooajal 2008–09 mängis ta laenul Araabia Ühendemiraatide kõrgliigaklubis Dubai Al-Ahli, tulles klubiga sel hooajal riigi meistriks. Hooajal 2009–2010 mängis ta laenul Portugali kõrgliigaklubis SC Braga. 2011. aasta hooajal mängis ta laenul Brasiilia kõrgliigaklubis Ceará.
Aastatel 2012–2014 mängis Osvaldo Brasiilia kõrgliigas São Paulo ridades. 2012. aastal mängis ta klubis koos Lucas Mouraga. 2012. aasta detsembris võitis ta São Pauloga Copa Sudamericana, mille teises ja otsustavas finaalmängus võitis São Paulo Osvaldo ja Lucas Moura väravatest Argentina klubi Tigre.
2015. aasta jaanuaris sõlmis Osvaldo lepingu Saudi Araabia kõrgliigaklubiga Al Ahli, kuid juba 2015. aasta keskel naasis ta Brasiilia kõrgliigasse, liitudes Fluminensega. 2017. aastal mängis ta Brasiilia kõrgliigas Sport Recifes. 2018. aasta esimeses pooles mängis Fortalezaga Brasiilia esiliigas. 2018. aasta teises poolel mängis ta Tai kõrgliigaklubis Buriram United, kellega tuli sel aastal Tai meistriks.
2019. aasta alguses liitus Osvaldo taas Fortalezaga. 2022. aastal mängis ta Brasiilia esiliigaklubis CSA. 2023. aastal liitus ta Vitóriaga, kellega võitis samal aastal Brasiilia esiliiga.
Pitlochry

Pitlochry (gaeli keeles "Baile Chloichridh" või "Baile Chloichrigh") on väikelinn Šotimaal ajaloolises Perthshire'i krahvkonnas Tummeli jõe ääres. Tegu on suuresti viktoriaanliku linnaga, mis arenes turismikeskuseks pärast seda, kui 1842. aastal külastasid kuninganna Victoria ja prints Albert piirkonda ja ostsid Balmorali valdused. Samuti laienes 1863. aastal linna raudtee.
Rebase tänav (täpsustus)

Rebase tänav on tänav mitmes Eesti asulas:
Raba tänav (täpsustus)

Raba tänav on tänav järgmistes Eesti asulates:
Dunfermline

Dunfermline (šoti keeles "Dunfaurlin", gaeli keeles "Dùn Phàrlain") on Šotimaa linn Fife'i maakonnas.
Bajāri

Bajāri on küla ("ciems") Lätis Ropaži piirkonna Ropaži vallas.
Küla on tekkinud endise Bajāri raudteepeatuse ümbruskonda. Külas asub bussipeatus Bajāru stacija.
Segali seadus

Segali seadus on ütlus:
"Inimene, kellel on üks kell, teab, mis kell on. Inimene, kellel on kaks kella, ei või kunagi kindel olla."
Ütluse meeleolu on irooniline. Kui pinnapealsel tasandil näib see propageerivat lihtsust ja järjepidevust, mis on saavutatud ainult ühest allikast pärinevale teabele tuginedes, on selle alltekst sellise näilise kindluse kahtluse alla seadmine ja selle üle nalja viskamine – ühe käekellaga mees ei saa olla lõpuni kindel, et ta teab õiget aega, tal pole lihtsalt võimalust enda viga tuvastada.
Sellest hoolimata kasutatakse seda ütlust ka puhtalt pinnapealses mõttes, et hoiatada selle eest, kui otsuse tegemisel on liiga palju potentsiaalselt vastuolulist teavet.
Whisper (äpp)

 "Mitte segi ajada Open Whisper Systemsiga."
Whisper on tasuta saadavalolev Androidi ja iOSi mobiilirakendus. Tegu on anonüümse suhtlusvõrgustikuga, kus kasutajad saavad postitada ja jagada foto- ning videosõnumeid anonüümseks jäädes; anonüümsuse tõelisust on küsimärgi alla seatud, kuna on tekkinud kahtlused, et Whisper pole kasutajate isikuandmete haldamises lõpuni aus. Postitused, mida kutsutakse nimega "whispers" (inglise keelest sosinad), koosnevad pildist, millele on kirjutatud tekst. Taustpildid leitakse kas automaatselt Whisperi enda otsingumootorist või laaditakse kasutajate poolt üles. 2012. aasta märtsis välja lastud rakendus on meediaettevõtte WhisperText LLC põhiline toode, ettevõtte asutasid tegevdirektor Michael Heyward, meelelahutusjuht Andy Heywardi poeg, ja Brad Brooks, mobiilsõnumiteenuse TigerConnect juht. Alates 2015. aastast on teenus püüdnud saada kaubamärkide reklaamiplatvormiks, reklaampartnerlust on läbi viidud Netflixi, NBCUniversali, Disney, HBO, ja MTV-ga. Väljaande TechCrunch andmetel vaadatakse Whisperi lehti 2017. aasta märtsi seisuga kuus 17 miljardit korda, võrgustikus on 250 miljonit igakuist kasutajat 187 riigis. Whisperi omanik on MediaLab.
Diana Krall

Diana Jean Krall (sündinud 16. novembril 1964) on Kanada päritolu džässpianist ja laulja, kes on tuntud oma kontraaldi poolest.
Side tänav (Pärnu)

Side tänav on tänav Pärnus Eeslinna ja Rannarajooni linnaosas.
Side tänav algab Karja tänavalt ja kulgeb edela suunas kuni lõpeb Ranna puiesteega ristudes. Side tänav ristub veel Väike-Posti, Aisa, Pardi, Karusselli, A. H. Tammsaare puiestee, Papli ja Kaarli (paremalt) tänavaga.
Tänava pikkus on ligikaudu 965 meetrit.
Nimi.
Tänav kandis enne teist maailmasõda nime Ussi tänav (saksa keeles "Schlangengasse)", kuna tänav on küllaltki kurviline ja lünklik. Nõukogude võim andis tänavale nimeks Side, mis on püsinud tänapäevani.
Großgmain

Großgmain on vald "(Gemeinde)" Salzburg-Umgebungi ringkonnas Austria Salzburgi liidumaal.
Asukoht.
Großgmain asub Salzburgi "Flachgau" piirkonnas Untersbergi massiivi põhjajalamil, otse piiril Bayerisch Gmainiga Saksamaa Baieri liidumaal. Austria-Saksamaa piir kulgeb piki Weißbachi oja, mis suubub Saalachi jõkke.
Ajalugu.
"Gmaini" piirkond, mida on esmamainitud 712. aastal Baieri hertsogi Theudeberti poolt väljastatud annetusdokumendis, on vana asustusmaa, viljakas tasandik, mis ulatub piki Berchtesgadeni Alpide põhjaserva. Arheoloogilised leiud pärinevad pronksiajast; keskajal sai sellest Baieri tasandikekrahvide valduste keskus, kes lasid oma elukohaks seada Plainburgi.
Kui Salzburgi peapiiskopid saavutasid vürstlike piiskoppide staatuse, sai Weißbachist otse keisrile alluva valduse läänepiir piirkonnas. Ehkki Großgmaini ja Bayerisch Gmaini külad olid osa erinevatest valdustest, on kohaliku elanikkonna ühise sideme tunne säilinud siiani.
Hallwang

Hallwang on vald ("Gemeinde") Salzburg-Umgebungi ringkonnas Austria Salzburgi liidumaal.
Kanali tänav (Pärnu)

Kanali tänav on tänav Pärnus Rannarajooni ja Eeslinna linnaosas.
Kanali tänav algab Riia maanteelt ja kulgeb edela suunas kuni lõpeb Papli tänavaga ristudes. Kanali tänav ristub veel Kooli, Suur-Kuke, Karja, Väike-Posti (paremalt), Aisa, Pardi ja Karusselli tänavaga ning A. H. Tammsaare puiesteega.
Tänav on ligikaudu 1,03 km pikk. 
Liiklus.
Riia maantee ja Karja tänava vahelisel lõigul on tänav ühesuunaline. Sõita saab vaid Riia maantee suunas.
Nimi.
Tänava ajalooline saksakeelne nimi oli "Kanalgasse".
Karusselli tänav

Karuselli tänav on tänav Pärnus Eeslinna ja Rannarajooni linnaosas.
Karuselli tänav algab Supeluse tänavalt ja kulgeb ida suunas kuni lõpeb A. H. Tammsaare puiesteel. Karuselli tänav ristub veel Aia, Tulbi, Auli (paremalt), Pardi (vasakult), Side ja Kanali tänavaga.
Tänav on ligikaudu 1,3 km pikk.
Nimi.
Karuselli tänav (saksa keeles "Karus(s)el(l)straße") sai tõenäoliselt oma nime karusselli järgi, mis oli Nikolai ja Esplanaadi tänava ristmikul asunud laadaplatsi üheks peamiseks atraktsiooniks.
Hoonestus.
Karuselli tänava ääres on peamiselt 19. sajandi lõpus ehitatud puitelamud. Tänava krunte müüdi eelkõige garnisoni sõjaväelaste peredele ja erusõjaväelastele. Üks tänava väljapaistvamaid hooneid on Karusselli 13, mis on tunnistatud ka riiklikuks kultuurimälestiseks.
Karusselli tänav 69 asus 1930. aasta jaanuarist kuni augusti lõpuni toiduainete kauplus (ettevõte alustas tegevust 11. septembril 1929). Kaupluse pidajaks oli Emma Ruusaauk.
Diana Suumann

Diana Suumann (sündinud 5. juulil 1992) on eesti kergejõustiklane ja üldarst. 
Ta lõpetas 2020. aastal Tartu Ülikooli arstiteaduskonna.
Diana Suumanni esimesed kergejõustikutreenerid olid Seidi Luik ja Kersti Viru, praegune treener on Tiina Torop.
Ta on võistelnud 2013. aastal U23 Euroopa meistrivõistlustel 100 m jooksus, Universiaadil 2015. ja 2017. aastal 100 m jooksus, 100 m tõkkejooksus ja 4x100 m teatejooksus ning 2021. aastal Euroopa sisemeistrivõistlustel kergejõustikus 60 m tõkkejooksus.
Felix Valdvere

Felix Valdvere (31. oktoober 1900 Narva – 27. märts 1954) oli eesti kunstnik.
Sai kunstihariduse joonistamises ja graafikas 1918. aastal Aleksander Grinevilt ning Roman Nymanilt. Teise maailmasõja järgse aastakümne kunstis oli ta üks arvestatavaid kirja- ja raamatukunstnikke. Tema kavandi järgi oli loodud 1940/41.a Tallinna Võidu väljakule püstitatud näärivana.
Felix Valdvere on maetud Tallinna Metsakalmistule. 
Isiklikku.
Felix Valdvere vennad olid Helmut Valtman ja Edmund Valtman.
Veebruar 2021

Veebruar 2021, kroonika.
2021. aasta veebruar algas esmaspäeval ja lõppes 28 ööpäeva hiljem pühapäeval.
Aisa tänav (Pärnu)

Aisa tänav on tänav Pärnus Eeslinna linnaosas.
Aisa tänav algab Aia tänavalt ja kulgeb ida suunas kuni lõpeb A. H. Tammsaare puiesteel. Aisa tänav ristub veel Suur-Sepa (vasakult), Tulbi (paremalt), Suur-Posti (vasakult), Side, Õie (vasakult), Kanali, Ruudu (vasakult) ja Karjamaa tänavaga.
Tänava pikkus on ligikaudu 1,28 km.
Tänava algusosa jääb Pärnu vanalinna ja kuurordi muinsuskaitsealale.
Nimi.
Aisa tänava ajalooline saksakeelne nimi on "Fehmerstraße."
Orgies gen. Rutenberg

Orgies gen. Rutenberg, varem Rhein ja Orgies, ka Orgas ja Orgis oli Pommerist pärit aadlisuguvõsa.
Ajalugu.
Päritolu.
1241. aastal on Taani hindamisraamatus nimetatud mitme küla omanikuna Taani kuninga vasalli Leo de Renot. Ilmselt põlvnes ta XII sajandi lõpul Braunschweigist Pommerisse siirdunud aadlisuguvõsast. Tema valduste hulgas oli Kose kihelkonnas viie adramaa suurune Oru küla ("Orkæ"), mille järgi sai suguvõsa ka oma nime Orges. Kuna talle kuulus ühtlasi maavaldus Ruila külas, siis on võimalik, et temast põlvnes ka Tallinna Ruggele raeperekond. Henricus de Rinist, kes oli samuti 1241. aastal Taani kuninga vasall Eestimaal ja tõenäoliselt Leo de Reno vend, põlvnesid ilmselt Suycke (Juuru kihelkonna Siuge küla järgi) ja Nattamule (Rapla kihelkonna Nadalama küla järgi) vasallisuguvõsad.
Gare du Nord

Gare du Nord ('põhjaraudteejaam', ametlikult "Paris-Nord") on üks kuuest põhilisest raudteeterminalist Prantsusmaa pealinnas Pariisis. Terminalil on Pariisi–Lille'i raudtee kaudu ühendus nii riigi põhjapoolsemate aladega kui ka piiriüleste sihtkohtadega Suurbritannias (Eurotunneli kaudu), Belgias, Hollandis ja Saksamaal.
Gare de l'Est

Gare de l'Est ('idaraudteejaam', ametlikult "Paris-Est") on üks kuuest põhilisest raudteeterminalist Prantsusmaa pealinnas Pariisis. Terminalil on Pariisi-Strasbourgi raudtee ja Pariisi-Mulhouse'i raudtee kaudu ühendus nii riigi idapoolsemate aladega kui ka piiriüleste sihtkohtadega Luksemburgis, Lõuna-Saksamaal ja Šveitsis.
Lamborghini Urus

Lamborghini Urus on Itaalia sportautotootja Lamborghini poolt toodetav sportlik linnamaastur.
Lamborghini Urus on kergem kui enamik tema konkurente (st BMW X6 M, Bentley Bentayga ja Rolls-Royce Cullinan, kuid mitte kergem Porsche Cayenne'ist) ja kaalub vähem kui 2200 kg peamiselt süsinikkiuga tugevdatud polümeeride laialdase kasutamise tõttu, kuigi see põhineb samal platvormil nagu Audi Q7, Bentley Bentayga, Porsche Cayenne ja Volkswagen Touareg. Lamborghini Urus avalikustati 4. detsembril 2017. a.
Mootori maksimaalne võimsus on 478 kW (650 hj) @6000 p/min ja maksimaalne pöördemoment 850 N⋅m @2250–4500 p/min. Urusel on mootor ees ja nelikvedu. Tippkiirus on 305 km/h (190 miili tunnis), mis teeb sellest ühe maailma kiirema maasturi. 0–100 km/h (62 mph) kiirendab Urus 3,6 sekundiga ja 0–200 km/h (124 mph) 12,8 sekundiga.
Lamborghini on Uruse jaoks välja töötanud maailma suurima süsinikkeraamiliste ketaspidurite komplekti, mille ees on 440 mm (17,32 tolli) kettad ja taga 370 mm (14,57 tolli) kettad, kasutades kümnekolvilisi pidurisadulaid ees ja ühe kolviga sadulaid taga. Uruse nelikveosüsteem saadab tavasõidul 40% mootori pöördemomendist esiratastele ja 60% tagaratastele. Samuti kasutab see pöördemomendi vektoriseerimist, et vajadusel saata 70% ette või 87% taha. Maasturil on ka tagarataste keeramine ja õhkvedrustussüsteem, mis võimaldab maastikul kasutada maksimaalselt 250 mm (9,8 tolli) kliirensit. Maastur on saadaval koos lisavarustusse kuuluva maastikupaketiga, mis sisaldab muudetud eesmisi ja tagumisi kaitseraudu.
Urus on varustatud turbolaaduriga 4,0-liitrise V8-ga (641 hj, pöördemoment 627 naela-jalga), kaheksakäigulise topeltsiduriga automaatkäigukastiga, nelikveoga, 21-tolliste ratastega, süsinik-keraamiliste piduritega, tagatelje veojõu vektorimissüsteemiga ja tagarataste pööramisega. Seestpoolt on Urusega simuleeritud seemisnahast vooder ja nahast istumispinnad. Esiistmetel on 12-suunaline võimsuse reguleerimine, asendimälu ja istmesoojendus. Ja juht saab vaadata 12,3-tollist digitaalset armatuurlauda. Tagaistmeid saab seadistada kas kolme või kahe inimese sportistmeteks ning standardvarustuses on nelja tsooniga automaatne kliimaseade. 
Nagu kõik Lamborghini praegused mudelid, pakub ka Urus valikut sõidurežiime, mis kohandavad vedrustust ja muid auto omadusi, et parandada auto jõudlust valitud sõidutingimustes. Lamborghini Urus pakub valikut Strada (tänav), Sport, Corsa (rada), Terra (maastik), Sabbia (liiv) ja Neve (lumi) sõidurežiimide vahel, kusjuures kolm viimast on saadaval ainult pakutava maastikupaketi puhul. Uruse istekohad on neli kuni viis inimest
Pannoonia romaani keel

Pannoonia romaani keel oli idaromaani keel, mida rääkisid latiniseerunud keldi ja illüüria rahvad. 
Pärast Lääne-Rooma impeeriumi langemist arenes keel välja Pannoonias tänapäeva Viini ja Belgradi vahelisel territooriumil. Hoolimata sellest, et latiniseeritud elanikkonna kohta on annaalides mitmeid viiteid, leidub moodsates keeltes nendest vähe jälgi. Keel hakkas hääbuma suure rahvasterändamise ajal, kuigi tõenäoliselt kuni 10. sajandini leidus seda veel isoleeritud asulates. Kõnelejate järeltulijad said kõige rohkem kannatada ajal, kui mongolid tungisid Ungarisse, mil 50–80% asulatest hävitati ja nende elanikud tapeti. Pannoonlaste keele väljasuremine näitab mõningaid sarnasusi teiste romaani keeltega, mis vahetati mõne muu keelega välja ja assimileeriti paari sajandi jooksul.
Idaromaani keeled

Idaromaani keeled on rühm romaani keeli, mida rääkisid latiniseerunud rahvad Ida-Euroopas (põhiliselt tänapäeva Moldovas ja Rumeenias), Balkanil ja Basilicatas. Tänapäeval koosneb rühm vaid Balkani romaani keele alarühmast, kuhu kuuluvad rumeenia keel, aromuuni keel, meglenorumeenia keel ja istrorumeenia keel ning Castelmezzano murre (Lõuna-Itaalias).
Vanilje

Vanill ehk vanilje on maitseaine, mis on saadud orhideedest "Vanilla" perekonnast, põhiliselt Mehhiko sortidest Flat-leaved Vanilla.
Vanill on kalliduselt teine maitsevürts peale safranit, kuna vanilli seemnekaunade kasvatamine on töömahukas. Vanill on laialt kasutusel nii kommerts- kui ka kodustes küpsetistes, parfüümides ja aroomteraapias.
Looduslikku vanilli kasutatakse põhiliselt kolmel viisil:
Vanilli maitset toidus võib saavutada vanilliekstrakti lisamisega või küpsetades vanillikaunu vedelas segus. Tugevama aroomi saab, kui vanillikaunad tükkideks murda ja nõnda rohkem kauna sisu esile tuua. Naturaalne vanill annab toidule lisades sõltuvalt kogusest pruuni või kollase värvuse. Hea kvaliteediga vanillil on tugev aromaatne maitse, kuid toidud vähese ja kehva kvaliteediga vanilliga või tehisvanilliga (nt maitsesegud) on kaugel naturaalsest vanillist, sest õige naturaalne vanill on palju kallim.
Väga palju kasutatakse vanilli jäätise maitsestamisel. Samuti kasutatakse vanilli teiste toiduainete nagu šokolaadi, kisselli, karamelli, kohvi, kookide ja muude maitse täiendamiseks.
Święciechowa

Święciechowa (saksa keeles "Schwetzkau") on küla Poolas Suur-Poola vojevoodkonnas Leszno maakonnas, Święciechowa valla halduskeskus.
Święciechowa sai linnaõigused 1333. aastal, kuid kaotas need 1934. aastal.
TTM Thailand Tobacco Monopoly FC

Thailand Tobacco Monopoly Football Club (tai keeles สโมสรฟุตบอลยาสูบ, lühidalt TTM FC) oli Bangkokis tegutsenud Tai jalgpalliklubi. Klubi asutati aastal 1963 ning see oli riigi vanimaid. TTM FC suurim saavutus oli Tai kõrgliiga meistritiitel aastal 2005.
Klubi kolis ning vahetas aastast 2009 korduvalt nime: alguses TTM Samut Sakhon FC-ks, siis 2010. aastal TTM Phichitiks, pärast seda koliti Põhja-Taisse. Aastal 2012 koliti Chiang Maisse ning hakati kandma nime TTM Chiangmai. Aastal 2013 koliti Lopburisse, aastal 2014 tagasi algsesse kodulinna Bangkoki. Aastal 2015 jäädi liigas 19.-ks ning kukuti regionaalliigasse. Samal aastal lõpetas klubi tegevuse.
The Lincoln Project

The Lincoln Project ("Lincolni projekt") on 2019. aasta lõpus moodustatud Ameerika Ühendriikide poliitilise tegevuse komitee ("political action comittee"), kuhu kuuluvad praegused ja endised Vabariikliku Partei liikmed. 2020. aasta presidendivalimistel prooviti ära hoida Donald Trumpi tagasivalimist ning Senati valimistel sooviti vabariiklastest kandidaatidele kaotust. Aprillis 2020 avaldas komitee Demokraatliku Partei kandidaadile Joe Bidenile ametlikult toetust, Biden võitis aasta lõpus toimunud valimised.
Fjodor Samohhin

Fjodor Ivanovitš Samohhin (vene Фёдор Иванович Самохин; 12. veebruar 1918 Verhne-Sadovski, Doni teine ​​ringkond, Doni kasakate piirkond, Vene NFSV – 17. juuli 1992 Biškek, Kõrgõzstan) oli Nõukogude proosakirjanik. NSV Liidu Kirjanike Liidu liige (alates 1958). Ta on tuntud kui Kõrgõzstani vanim vene kirjanik, kelle teosed kajastavad vabariigi inimeste elu, selle ajalugu ja kaasaegsust. Üks neist, kes lõi vene kirjanduse kunstimaailma, millest sai Kõrgõzstani etniliste slaavlaste vaimse maailma lahutamatu osa. Panuse eest ilukirjanduse valdkonnas ning aktiivse osalemise eest Kõrgõzstani kirjanduse arendamises tunnustas Kõrgõzstani NSV Ülemnõukogu Presiidiumi teda korduvalt. Sealhulgas pälvis ta Vladimir Iljitš Lenini juubelimedali.
Raamatud.
Enamik raamatuid on olemas ka Eesti Rahvusraamatukogus.
Allan Rodrigues de Souza

Allan Rodrigues de Souza (tuntud lihtsalt kui Allan; sündinud 3. märtsil 1997 Araçatubas) on Brasiilia jalgpallur, kes mängib poolkaitsjana Brasiilia kõrgliigaklubis Flamengo.
2012. aastal liitus ta SC Internacionali noorteakadeemiaga.
2015. aastal sõlmis ta lepingu Inglismaa klubiga Liverpool. Klubi põhimeeskonnas ei saanud ta kordagi mängida, olles kogu aja laenul teistes klubides: 2015. aastal Soome kõrgliigaklubis Seinäjoki JK, hooaja 2015–2016 teises pooles Belgia kõrgliigaklubis Sint-Truidense, hooaja 2016–2017 Saksamaa kõrgliigaklubis Hertha BSC, hooajal 2017–2018 Küprose kõrgliigaklubis Apollon Limassol, hooaja 2018–2019 esimeses pooles Saksamaa kõrgliigaklubis Eintracht Frankfurt ning 2019. aastal Brasiilia kõrgliigaklubis Fluminense.
2020. aasta jaanuaris sõlmis ta nelja-aastase lepingu Brasiilia kõrgliigaklubiga Atlético Mineiro. 2021. aastal tuli ta klubiga Brasiilia meistriks.
2023. aasta juulis siirdus ta Flamengosse.
Aastatel 2016–2019 mängis Allan Brasiilia noortekoondistes.
Michael Lonsdale

Michael Edward Lonsdale Crouch (24. mai 1931 Pariis – 21. september 2020 Pariis) oli prantsuse-briti näitleja.
Tema isa oli inglane ja ema prantslane. Oma näitlejadebüüdi tegi ta 1956. aastal filmis "It Happened in Aden". Lonsdale mängis kokku enam kui 180 filmis ja telesarjas. Ta mängis nii inglise- kui ka prantsuskeelsetes filmides.
Rahvusvaheliselt on ta kõige enam tuntud tänu rollidele James Bondi filmis "Kuurakett" ("Moonraker"; 1979), kus ta kehastas kurjategijat Hugo Drax'd, poliitilises trilleris "Šaakali päev" ("The Day of the Jackal"; 1973), kus ta kehastas detektiiv Claude Lebeli, ajaloodraamas "Roosi nimi" ("The Name of the Rose"; 1986), draamafilmis "Elu kuldsed hetked" ("The Remains of the Day"; 1993) ning märulifilmis "Ronin" (1998).
2011. aastal pälvis ta rolli eest filmis "Inimestest ja jumalatest" ("Des hommes et des dieux") parima meeskõrvalosatäitja Césari auhinna. Rolli eest filmis "Šaakali päev" sai ta BAFTA nominatsiooni parima meeskõrvalosa eest.
Kiernozia

Kiernozia on linn Poolas Łódźi vojevoodkonnas Łowiczi maakonnas, Kiernozia valla halduskeskus. Kiernozia asub Masoovia vojevoodkonna piiri ääres, Łowiczist ligi 19 km põhjas.
Kiernozia sai linnaõigused 1523. aastal, kuid kaotas need 1579. aastal. Teist korda sai Kiernozia linnaõigused 1784. aastal ja kaotas need 1870. aastal.
Kiernozia sai linnaõigused tagasi 1. jaanuaril 2024.
GameStopi lühilüps

Jaanuaris 2021 toimus Ameerika Ühendriikide videomängumüüja GameStopi aktsia (NYSE: GME) ning mitme teise väärtpaberi lühilüps ("short squeeze"), mis põhjustas laialdasi finantstagajärgi mitmetele riskifondidele ning tõi lühikeseks müüjatele suuri kaotusi. Umbes 140 protsenti GameStopi aktsiatest müüdi väikeinvestoritele lühikeseks ning kui suuromanikud proovisid aktsiaid kokku ostes enda positsioone taastada, tõusis aktsia hind veelgi. "Short squeez"i põhjustasid alguses ning peamiselt sotsiaaluudistelehe ja internetiportaali Reddit alafoorumi r/wallstreetbets kasutajad. "Short squeeze"'i tipus, 28. jaanuaril oli ühe GameStopi aktsia hind üle 500 $ (u 416 €), mis oli ligi 200 korda rohkem aasta madalaimast väärtusest, 2,57 $ (u 2,14 €). Suure tõusu tegid läbi ka paljud teised lühikeseks müüdud aktsiad.
Mõned börsimaaklerid (nagu Robinhood Markets) peatasid 28. jaanuaril mõneks ajaks kauplemise suutmatuse tõttu tagada arvelduskodade kapitalinõudeid ning sattusid seetõttu ulatusliku kriitika alla.
Zach Galifianakis

Zachary Knight Galifianakis (sündinud 1. oktoobril 1969) on Ameerika Ühendriikide näitleja, muusik ja kirjanik, kes sai tuntuks 2001. aastal etteastega telesaates "Comedy Central Presents". 
Aasta hiljem tuli ta kanalil VH1 välja omaenda saatega "Late World with Zach". 
Ta on näidelnud näiteks filmisarjas "Pohmakas" ("The Hangover", 2009–2013) ning filmides "Õigeks ajaks" ("Due Date", 2010), "Kampaania" ("The Campaign", 2012), "Lindmees ehk (võhiklikkuse ootamatu voorus)" ("Birdman or (The Unexpected Virtue of Ignorance)", 2014) ja "Ajugeeniused" ("Masterminds", 2016). Ta on olnud lugenud sisse tegelaste teksti filmides "Saabastega kass" ("Puss in Boots", 2011), "Lego-Batmani film" ("The Lego Batman Movie", 2017) ja "Missing Link" ("Missing Link", 2019).
Galifianakis on Emmyga pärjatud jutusaate "Between Two Ferns with Zach Galifianakis" (mida saab vaadata veebilehel Funny or Die) saatejuht. Rolli eest telekanali FX sarjas "Baskets" oli ta 2017. aastal nomineeritud parima komöödiasarja meespeaosatäitja Emmyle.
Kümblusravi

Kümblusravi ehk balneoteraapia (ladinakeelsest sõnast "balneum", mis tähendab vanni) on ravimuda või mineraalvett sisaldavates vannides läbiviidavad protseduurid, mis võivad aidata haigusi ravida. Tihti aitavad protseduurid absorbeerida kehasse kogunenud toksiine. Tegu on traditsioonilise meditsiini meetodiga, mida kõige enam praktiseeritakse veekeskustes, sanatooriumites ja vesiravilates.
Balneoteraapia on esmane majanduslik ressurss Ungaris, kus leidub palju kuumaveeallikaid.
Keha mähkimist ravimudasse ja -savisse nimetatakse samas fangoteraapiaks.
Hot Springs (Arkansas)

Hot Springs on kuurortlinn ja Garlandi maakonna halduskeskus Arkansase osariigis Ameerika Ühendriikides.
Kodeerimine (uuringu osa)

Kodeerimine on kvantitatiivse sisueristuse ja andmeanalüüsi osa. 
Teksti kodeerimine on sisu kokkuvõtmine ja selles sisalduva teabe (mõtte) lühikese koodiga tähistamine. Igale sõnumile, teabeühikule antakse kokkuvõttev märksõna või lause, mida nimetatakse koodiks. Kodeerimisel lahutatakse tekst osadeks, mida saab hiljem süstematiseerida. Võimalik erinev detailsus (lause-lauselt, lõik-lõigult). Teksti osadeks lahutamise eesmärgiks on teksti sisu (mõtte) mõistmine ja selle alusel üldisemate kategooriate moodustamine. Koodid grupeeritakse mingite sarnasuste järgi ja saadakse kategooriad, mis väljendavad tekstis sisalduvaid olulisi teemasid ja võimaldavad järeldusi teha. 
Uuringus jaguneb kodeerimine kolmeks astmeks: dekonstrueerimine (avatud kodeerimine; induktiivne tähenduste dekodeerimine: märksõnade väljaotsimine tekstist), konstruktsioon ehk tõlgendus (telgkodeerimine; deduktiivne) ja kinnitus (valikuline kodeerimine; induktiivne ja deduktiivne koos: tekstist otsitakse märksõna ja selle sõna alusel otsitakse uusi tekste). Kodeerimine sisaldab kahte samaaegset tegevust: mehaanilist andmestiku koondamist ja andmete analüütilist teemadeks sortimist. Andmete kodeerimisel tuleb koondada suur hulk toorandmeid kontrollitavateks andmeteks, et uurija saaks sellest andmekuhjast kiirelt välja otsida asjakohase teema.
Kvantitatiivses uurimismeetodis on kodeerimine andmetöötluse vahend. 
Kvalitatiivses uurimismeetodis kasutatakse teabe (tekstide jms) töötlemisel ka nimetust "teoreetiline kodeerimine". "Suunatud kodeerimine" tähendab täpsete uurimisküsimuste järgimist (muu jääb kõrvale).
Nathan (jalgpallur)

Nathan Allan de Souza (tuntud ka kui Nathan; sündinud 13. märtsil 1996 Blumenaus) on Brasiilia jalgpallur, kes mängib poolkaitsjana Brasiilia kõrgliigaklubis Grêmio.
Ta alustas klubikarjääri Atlético Paranaenses, mille noorteakadeemiaga liitus ta 2009. aastal. Klubi põhimeeskonnas debüteeris ta 2013. aastal.
2015. aasta mais sõlmis ta lepingu Inglismaa klubiga Chelsea. Klubi põhimeeskonnas ei saanud ta kordagi mängida ning oli aastatel 2015–2020 Chelseast laenul teistes klubides. Aastatel 2015–2017 oli ta kaks hooaega laenul Hollandi kõrgliigaklubis Vitesse. 2017. aastal võitis ta Vitessega Hollandi karika, kui karikafinaalis alistati AZ Alkmaar tulemusega 2:0. Hooaja 2017–18 esimeses pooles oli ta laenul Prantsusmaa kõrgliigaklubis Amiens ja hooaja teises pooles Portugali kõrgliigaklubis Belenenses.
2018. aasta juulis läks ta Chelseast laenule laenule Brasiilia kõrgliigaklubisse Atlético Mineiro, kellega sõlmis 2020. aasta juulis nelja-aastase lepingu. 2021. aastal tuli ta Atlético Mineiroga Brasiilia meistriks. 2022. aasta jaanuaris läks ta Atlético Mineirost üheks hooajaks laenule Fluminensesse.
2023. aasta aprillis sõlmis ta lepingu Grêmioga, mis kehtib kuni 2025. aasta detsembrini.
2013. aasta noorte maailmameistrivõistlustel lõi Nathan Brasiilia kuni 17-aastate koondises viis väravat ja võitis turniiril Hõbepalli auhinna. 2015. aastal lõi ta Brasiilia kuni 20-aastaste koondises omavanuste Lõuna-Ameerika meistrivõistlustel ühe värava.
Nikoloz Barathašvili

Nikoloz Barathašvili (gruusia ნიკოლოზ ბარათაშვილი, hüüdnimi Tato ტატო; 4. detsember 1817 – 21. oktoober 1845) oli gruusia poeet.
Teda on nimetatud ka Gruusia Byroniks.
Valérie André

Valérie André (21. aprill 1922 Strasbourg Alsace – 21. jaanuar 2025) oli prantsuse sõjaväearst (neurokirurg) ja kopterijuht, esimene prantsuse naiskindral. 
André käis enne sõda lennukursustel. Teise maailmasõja ajal osales ta Prantsuse vastupanuliikumises. Pärast sõda õppis arstiks ja harrastas langevarjuhüppeid. 1948. aastal astus sõjaväkke, kus teenis meditsiiniteenistuses. Osales aastatel 1948–1953 Vietnami Indohiina sõjas. Vahepeal käis Prantsusmaal, kus läbis kopterijuhtide kursused. Temast sai esimene naispiloot, kes kopteril on osa võtnud lahingutegevusest. Hiljem oli ta kopterite rühma komandör. Aastatel 1959–1962 osales ta Alžeeria sõjas. Hiljem (1981) määrati André meditsiiniteenistuse peainspektoriks.
Sõjaväelised auastmed.
Sõjaväelised auastmed (meditsiiniteenistuses): kapten (1948), major (1962), kolonelleitnant (1965), kolonel (1970) ja brigaadikindral (1976).
Kalēti vald

Kalēti vald (läti keeles "Kalētu pagasts") on vald Lätis Lõuna-Kuramaa piirkonnas. Vald piirneb sama piirkonna Virga, Gramzda, Dunika ja Bārta vallaga. Lõunas piirneb vald Leedu Skuodase rajooni Skuodase vallaga.
Valla pindala on 80 km². Aastal 2011 elas vallas 615 inimest, nende seas 446 lätlast, 6 venelast, 3 ukrainlast, 1 poolakas ja 159 leedulast. Valla keskus on Kalēti, vallamaja asub aadressil Liepu aleja 6. Vallavanem on Agrita Driviņa.
Ajalugu.
Praeguse valla aladel asusid varem Mazkrūte mõis ("Klein Kruhten") ja Kalēti mõis ("Kalleten"). Aastal 1935 oli Kalēti valla pindala 75,9 km² ja seal oli 1880 elanikku.
Aastal 1945 moodustati Kalēti vallas Kalēti ja Ozoli külanõukogu, aastal 1949 aga vald likvideeriti. Aastal 1954 liideti Kalēti külanõukoguga likvideeritav Ozoli külanõukogu. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.
Kaitstavad objektid.
Kultuurimälestistest on riikliku kaitse all Kalēti linnamägi, Sauši asulakoht, Ozoli muinaskalmed, Lanki muinaskalmed ja Krūte linnamägi. Kohaliku kaitse all on Rači asulakoht.
Loodus.
Suurim jõgi on Bārta.
Looduskaitse all on Pūčese tamm, Ratnieki tamm, Kalēti park, Kalēti metsapark ja Kalēti pärnaallee. Vallas kasvab arvukalt nimetuid looduskaitsealuseid põlispuid.
Külad.
Vallas on neli küla. Valla keskus Kalēti on staatusega "vidējciems" ja seal oli 2020. aastal 247 elanikku. Teine sama staatusega küla on Ozoli 44 elanikuga aastal 2020. Kaks valla küla on staatusega "mazciems" – Meiri 28 elanikuga aastal 1999 ja Upesmuiža ligi 25 elanikuga aastal 2005. Ülejäänud valla elanikud elasid külade koosseisu mitte kuuluvates taludes.
Kalēti

Kalēti on küla ("vidējciems") Lätis Lõuna-Kuramaa piirkonnas, Kalēti valla halduskeskus. 
Küla on tekkinud endise Kalēti mõisa ("Kalleten") keskuse juurde. Aastani 2021 kuulus küla Grobiņa piirkonda.
Kalētis on muusika- ja kunstikallakuga põhikool (asub mõisa häärberis), rahvamaja ja raamatukogu.
Aastal 2020 oli külas 247 elanikku.
Gare de Lyon

Gare de Lyon ('Lyoni raudteejaam'), ametlikult Paris-Lyon, on üks kuuest põhilisest raudteeterminalist Prantsusmaa pealinnas Pariisis. Terminalil on Pariis-Marseille raudtee kaudu ühendus riigi kagu- ja lõunapoolsemate aladega kui ka piiriüleste sihtkohtadega Šveitsis, Saksamaal, Itaalias ja Hispaanias.
Henndorf am Wallersee

Henndorf am Wallersee, harilikult lihtsalt Henndorf, on vald "(Gemeinde)" Salzburg-Umgebungi ringkonnas Austria Salzburgi liidumaal.
Ajalugu.
Paika on esmamainitud 6. sajandil.
Geograafia.
Henndorf asub umbes 16 km Salzburgist kirdes Wallersee järve ääres. Vallaosad on Henndorf, Berg, Enzing, Fenning, Hankham, Hatting, Hof, Oelling ja Wankham.
Joaquín

Joaquín Sánchez Rodríguez (tuntud lihtsalt kui Joaquín; sündinud 21. juulil 1981 El Puerto de Santa Marías) on Hispaania jalgpallur, kes mängib äärepoolkaitsjana Hispaania kõrgliiga klubis Real Betis. Ta on klubi meeskonna kapten.
Ta liitus Real Betise noorteakadeemiaga 1997. aastal. Klubi põhimeeskonnas debüteeris ta 2000. aastal Hispaanias esiliigas. Alates hooajast 2001–02 mängis ta klubiga Hispaania kõrgliigas. Hooajal 2001–02 pälvis Joaquín Hispaania kõrgliiga hooaja läbimurdja auhinna. 2005. aastal võitis ta Real Betisega Hispaania karika.
Aastatel 2006–2011 mängis Joaquín Hispaania kõrgliigas Valencia ja aastatel 2011–2013 Málaga ridades. 2008. aastal võitis ta Valenciaga oma teise Hispaania karika. Aastatel 2013–2015 mängis ta kaks hooaega Itaalia kõrgliiga klubis Fiorentina.
2015. aasta augustis naasis Joaquín Real Betisesse.
8. detsembril 2019 tegi ta liigamängus Athletic Bilbao vastu 18 minutiga kübaratriki. See oli tema karjääri esimene kübaratrikk ning 38 aasta ja 140 päeva vanuselt sai ta vanimaks mängijaks, kes on Hispaania kõrgliigas kübaratriki teinud, ületades 1964. aastast Alfredo Di Stéfanole kuulunud rekordi.
2020. aasta juulis sai Joaquín teiseks Hispaania kõrgliigas enim mänge pidanud mängijaks. 18. oktbooril 2021 sai Joaquín kõige vanemaks mängijaks, kes on 21. sajandil Hispaania kõrgliigas väravasöödu andnud.
Hispaania jalgpallikoondises mängis Joaquín aastatel 2002–2007 kokku 51 korda ja lõi neli väravat. Ta kuulus Hispaania koondisse 2002. aasta maailmameistrivõistlustel, 2004. aasta Euroopa meistrivõistlustel ja 2006. aasta maailmameistrivõistlustel.
Hintersee (Flachgau)

Hintersee on vald ("Gemeinde") Austrias Salzburgi liidumaal Salzburg-Umgebungi ringkonnas.
Vald asub Flachgaus Tauglbachi (Lämmerbachi) ääres.
Hof bei Salzburg

Hof bei Salzburg on vald "(Gemeinde)" Salzburg-Umgebungi ringkonnas Austria Salzburgi liidumaal.
Metsosopran Rosl Zapf (1925–2019) sündis Hof bei Salzburgis.
Geograafia.
Hof bei Salzburg asub Fuschlsee kaldal ja seda ümbritsevad Salzkammerguti mäed. Paika läbib Austria kiirtee A1.
Teotihuacán

Teotihuacán (hääldus ; "Teōtīhuacān") on muistne Vahe-Ameerika linn Mehhikos Mehhiko orus México osariigis, Méxicost umbes 40 km kaugusel kirdes.
Teotihuacán sai alguse usukeskusena Mehhiko kiltmaal 1. sajandil eKr, kuid olulisemate monumentide ehitamine jätkus arvatavasti aastani 250 pKr. Arvatakse, et Teotihuacán võis püsida kuni 7.–8. sajandini, kuigi selle tähtsamad ehitised põletati maha aastaks 550 pKr. Linna häving võib olla seotud 536. aasta vulkaanilise talvega.
Koppl

Koppl on vald "(Gemeinde)" Salzburg-Umgebungi ringkonnas Austria Salzburgi liidumaal. Läänes külgneb see Salzburgiga.
Geograafia.
Vald asub Salzkammerguti mägede põhjajalamil Gaisbergi tipust idas. See on populaarne puhkeala, kust avaneb maaliline vaade Salzburgile. Valla osad on Koppl ja Heuberg.
"Salzburgringi" autospordivõistlusrada asub Kopplist kirdes.
Ajalugu.
Koppli kirik, esimest korda mainitud 13. sajandil, oli algselt Seekircheni koguduse filiaal. Sajandeid oli mõis Chiemsee piiskoppide omanduses. Aastatel 1823–1824 töötas seal abipreestrina kuulsa jõululaulu "Püha öö" sõnade autor Joseph Mohr (1792–1848).
Hõõrits

Hõõrits on metalli töötlemiseks kasutatav pöördlõikeriist, mis on silindriline või kooniline ning mida kasutatakse mingi ava suurendamiseks ja viimistluseks, täpsustamaks mõõtmeid avadele, mis on juba välja puuritud. Hõõritsad on tehtud süsinikusisaldusega terasest, kiirlõiketerasest ja tsementeeritud karbiitidest.
Tüübid.
Kaks peamist hõõritsa tüüpi on masinhõõrits ja käsihõõrits. Käsi- ja masinhõõritsaid valmistatakse nii spiraal- kui ka sirghammastega.
Masinhõõritsaid kasutatakse mehaanilistel tööriistadel, näiteks puurpressil ja treipingil. Käsihõõritsatel on lõikav osa pikem ja töödeldavasse avasse viimise lihtsustamiseks on eesmisel otsal juhtkoonus. Masinhõõritsatel on kinnitusosa kooniline.
Kasutus.
Hõõritsat ei saa kasutada ava tegemiseks, vaid juba valmisoleva ava kvaliteedi parandamiseks ja mõõtmete täpsustamiseks. Hõõritsaga tehtavat tööviisi kutsutakse hõõritsemiseks. Hõõritsat kasutatakse pärast ava puurimist:
Köstendorf

Köstendorf on vald ("Gemeinde") Austrias Salzburgi liidumaal Salzburg-Umgebungi ringkonnas.
Köstendorf asub 15 km Salzburgist kirdes Wallersee ääres.
Lamprechtshausen

Lamprechtshausen on vald "(Gemeinde)" Salzburg-Umgebungi ringkonnas Austria Salzburgi liidumaal.
Geograafia.
Lamprechtshausen asub Flachgau põhjaosas u. 22 km Salzburgist põhja pool Salzburgi Eel-Alpides. Vald on osaliselt tasane ja osaliselt kergelt künklik. Seal on väga vähe metsa. Vallaosad on Arnsdorf, Lamprechtshausen, Schwerting ja St. Alban.
Virga vald

Virga vald (läti keeles "Virgas pagasts") on vald Lätis Lõuna-Kuramaa piirkonnas. Vald piirneb sama piirkonna Kalēti, Priekule, Bunka, Gramzda, Gavieze ja Bārta vallaga.
Valla pindala on 86 km². Aastal 2011 elas vallas 883 inimest, nende seas 730 lätlast, 25 venelast, 13 valgevenelast, 26 ukrainlast ja 79 leedulast. Valla keskus on Paplaka, vallavanem on Daiga Egle.
Ajalugu.
Praeguse valla aladel asusid varem Virga mõis ("Wirgen"), Purmsāti mõis ("Pormsahten") ja Paplaka mõis ("Paplacken"). Vald tekkis aastal 1918, mil see eraldati Priekule vallast. Aastal 1935 oli Virga valla pindala 39,9 km² ja seal oli 999 elanikku.
Aastal 1945 moodustati Virga vallas Virga külanõukogu, mis likvideeriti aastal 1947. Aastal 1949 likvideeriti aga vald ja külanõukogu moodustati taas. Aastal 1961 liideti Virga külanõukoguga likvideeritav Purmsāti külanõukogu. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.
Kaitstavad objektid.
Kultuurimälestistest on riikliku kaitse all Purmsāti ehk Upe linnamägi, Brūveri linnamägi, Paplaka linnamägi, Virga muinaskalmed ja Kalna Zīverti muinaskalmed. Kohaliku kaitse all on Gabaliņi muinaskalmed, Kalviņi keskaegne kalmistu ehk Rootsi hauad ja Grīva muinaskalmed.
Loodus.
Vald asub Ida-Kuramaa kõrgustikul. Kõrgeim koht asub Paplaka lähistel (67,9 m). Suurim jõgi on Vārtāja jõgi, teised tähtsamad jõed on selle lisajõed Birztala ja Virga.
Looduskaitse all on seitseteist nimetut põlispuud.
Külad.
Vallas on neli küla. Valla keskus Paplaka on staatusega "vidējciems" ja seal oli 2020. aastal 94 elanikku. Sama staatusega on veel kaks valla küla – Purmsāti 114 elanikuga aastal 2020 ja Virga 78 elanikuga aastal 2020. Üks valla küla on staatusega "mazciems" – Paplakas stacija. Ülejäänud valla elanikud elasid külade koosseisu mitte kuuluvates taludes.
Paplaka

Paplaka on küla ("vidējciems") Lätis Lõuna-Kuramaa piirkonnas, Virga valla halduskeskus. 
Küla on tekkinud endise Paplaka mõisa ("Paplacken") keskuse juurde. Aastal 1848 rajati külla kool. Mõisa häärber hävis Teises maailmasõjas. Nõukogude perioodil oli Paplaka kohaliku kolhoosi keskasulaks. Aastani 2021 kuulus küla Priekule piirkonda.
Külas on vallamaja ja raamatukogu.
Aastal 2020 oli külas 94 elanikku. 
Aastal 1837 sündis sealses mõisas Konstantin Roerich.
Joanna Lumley

Joanna Lamond Lumley (sündinud 1. mail 1946 Srinagaris Briti Indias) on Suurbritannia näitleja, telesaatejuht, raamatute autor, aktivist ja endine modell. 
Ta võitis kaks BAFTA auhinda Patsy Stone'i rolli eest BBC seriaalis "Absolutely Fabulous".
Ta on juhtinud televisioonis reisisaateid.
Lisaks eelmainitutele võivad eesti televaatajad teda näinud olla ka Dolly Bantry osatäitjana seriaalis "Agatha Christie' Marple".
Víctor Ruiz

Víctor Ruiz Torre (sündinud 25. jaanuaril 1989 Esplugues de Llobregatis) on Hispaania jalgpallur, kes mängib keskkaitsjana Hispaania kõrgliiga klubis Real Betis.
Ta alustas klubikarjääri Espanyolis, mille noorteakadeemiaga liitus ta 2006. aastal. Klubi põhimeeskonnas debüteeris ta 2009. aasta detsembris.
2011. aasta jaanuaris sõlmis ta lepingu Itaalia kõrgliiga klubiga Napoli. Itaalias tal läbimurret teha ei õnnestunud ning ta naasis juba sama aasta augustis Hispaanissse, sõlmides viieaastase lepingu Valenciaga.
Aastatel 2014–2019 mängis ta Hispaania kõrgliigas Villarreali ridades.
2019. aasta augustis sõlmis ta kolmeaastase lepingu Türgi kõrgliiga klubiga Beşiktaş. Aasta hiljem naasis ta Hispaaniasse, sõlmides üheaastasee lepingu Real Betisega.
2011. aastal tuli ta Ruiz Hispaania kuni 21-aastaste koondisega Euroopa omavanuste meistriks. 2010. aastal debüteeris ta Kataloonia jalgpallikoondises.
Sergio Canales

Sergio Canales Madrazo (sündinud 16. veebruaril 1991 Santanderis) on Hispaania jalgpallur, kes mängib ründava poolkaitsjana Mehhiko kõrgliiga klubis Monterrey ja Hispaania jalgpallikoondises.
Ta alustas klubikarjääri kodulinna klubis Racing de Santander, mille noorteakadeemiaga liitus ta 2001. aastal. Klubi põhimeeskonnas debüteeris ta 2008. aastal. Esimesed kaks väravat lõi ta Hispaania kõrgliigas 6. detsembril 2009 mängus RCD Espanyoli vastu.
2010. aasta veebruaris sõlmis ta lepingu Madridi Realiga, kus ta mängis ühe hooaja. 2011. aasta augustis läks ta laenule Valenciasse, kellega sõlmis 2012. aasta juulis püsiva lepingu.
Aastatel 2014–2018 mängis Canales Hispaania kõrgliigas Real Sociedadi ridades.
2018. aasta juulis sõlmis ta nelja-aastase lepingu Real Betisiga.
Suvel 2023 liitus ta ligi 10 miljoni euro eest Monterreyga.
2008. aastal tuli Canales Euroopa omavanuste meistriks Hispaania kuni 17-aastaste koondisega ja 2013. aastal kuni 21-aastaste koondisega. Hispaania jalgpallikoondises tegi ta debüüdi 23. märtsil 2019 EM-i valikmängus Norra vastu. Koondisekarjääri esimese värava lõi ta 11. novembril 2020 sõprusmängus Hollandi vastu.
Kaur Pennert

 
Kaur Pennert (sündinud 10. veebruaril 2001) on eesti koorijuht, organist ja pianist.
Ta alustas muusikuõpinguid Paide muusikakoolis Ken Koemetsa löökpilliklassis. Aastatel 2017–2020 õppis ta koorijuhtimist Tallinna Muusikakeskkoolis ning 2020–2023 Eesti Muusika- ja Teatriakadeemias Hirvo Surva juhendamisel. Aastatel 2023–2024 täiendas ta end Ferenc Liszti muusikaakadeemias Budapestis Ádám Medveczky ja Gergely Ménesi juures orkestridirigeerimise erialal.
Kaur Pennert on Tallinna Rotary Klubi Segakoori ja Virumaa Poistekoori dirigent alates 2018. aastast; Tapa segakoori Leetar peadirigent ning segakoori HUIK! koormeister aastatel 2019–2021.
Koostööd on ta teinud Hirvo Surva, Pärt Uusbergi, Toomas Kapteni, Triin Ella, Janne Fridolini, Jaan Otsa, Kuno Kerge, Andrus Siimoni, Tõnis Sarapi jpt.
Ta on osalenud ja Johannes Schlaefli meistriklassides.
Kaur Pennert on kirjutanud koorilaule ja instrumentaalmuusikat ning teinud seadeid erinevatele koosseisudele. 
Ta oli Paide noortevolikogu II koosseisu liige (2016–2018).
Mark Scheifele

Mark Scheifele (sündinud 15. märtsil 1993 Kitcheneris Ontario provintsis) on Kanada jäähokimängija, kes mängib keskründajana NHL-i klubis Winnipeg Jets. Ta on klubi meeskonna asekapten.
2010. aastal asus ta mängima Ontario Hockey League'i (OHL) klubis Barrie Colts.
2011. aastal valiti ta NHL-i "draft"is Jetsi poolt esimese valikuna. Ta kuulus Jetsi koosseisus esmakordselt hooaja 2011–12 alguses. 19. oktoobril 2011 lõi ta mängus Toronto Maple Leafsi vastu oma esimese värava NHL-is. Seejärel mängis ta kuni hooaja 2012–13 lõpuni taas Coltsis. Hooajal 2012–13 jõudis ta Coltsiga OHL-i finaali, kus kaotati London Knightsile mängudega 3:4. Väljalangemismängudes oli ta sel hooajal resultatiivseim mängija (15+26).
Alates hooajast 2013–14 on Scheifele kuulunud Jetsi põhikoosseisu. Hooajal 2015–16 oli ta Jetsi suurim väravakütt (29 väravat) ja hooajal 2016–17 klubi resultatiivseim mängija (32+50). Hooajal 2017–18 jõudis ta Jetsiga Stanley karika väljalangemismängudes Läänekonverentsi finaali. Väljalangemismängudes oli ta Jetsi suurim väravakütt (14 väravat). 2018–19 põhihooajal lõi Scheifele taas Jetsi mängijatest enim väravaid (38). Hooajal 2019–20 oli ta Kyle Connori kõrval Jetsi resultatiivseim mängija (29+44).
Aastatel 2019 ja 2020 on Scheifele valitud NHL-i tähtede mängule.
2012. aastal võitis Scheifele Kanada kuni 20-aastaste koondisega juunioride maailmameistrivõistlustel pronksmedali. 2016. aastal tuli ta Kanada jäähokikoondise koosseisus maailmameistriks.
Rhein

Rhein on Reini jõe saksakeelne nimi
Rhein on mitme aadlisuguvõsa nimi:
Rhein (Pommeri aadlisuguvõsa)

Rhein oli Pommeri aadlisuguvõsa, mis kustus meesliinis 1859. aastal. Selle üks haru oli ilmselt Orgies gen. Rutenbergi suguvõsa.
Katarina Baer

Katarina Baer (sündinud aastal 1969) on baltisaksa-soome päritolu soome ajakirjanik.
Ta on olnud ajalehe Helsingin Sanomat ajakirjanik.
Ta on kirjutanud raamatu oma vanaisast Gerhard Baerist "Nad olid natsid".
Isiklikku.
Tema vanavanaisa Karl Ferdinand Baer oli Ruhja koguduse õpetaja, isapoolse vanaisa emapoolne vanaisa Johann Georg Schwartz noorem oli Põlva Püha Neitsi Maarja koguduse õpetaja.